รายงานภาพรวมของอุตสาหกรรมการท่องเที่ยวในเอเชีย
รายงานภาพรวมอุตสาหกรรมการท่องเที่ยวเอเชีย ที่เพิ่งตีพิมพ์ออกมาระบุว่า ปัจจุบันธุรกิจการท่องเที่ยวในเอเชียยังคงมืดมัว เมื่อจากประเทศที่ม
สมาคมการท่องเที่ยวภาคพื้นเอเชียแปซิฟิกหรือPATA คาดการณ์ว่าจำนวนนักท่องเที่ยว ที่เดินทางมายังเอเชียในปีนี้จะลดลงมากกว่า4% เนื่องจากวิกฤตเศรษฐกิจโลก และความหวาดกลัวเชื้อไวรัสไข้หวัดใหญ่ AH1N1 นอกจากนี้ คุณ Greg Duffell ประธานของ PATA ระบุว่าจำนวนคนว่างงานที่เพิ่มขึ้น และภาวะเศรษฐกิจถดถอยในหลายประเทศ ก็เป็นสาเหตุที่ทำให้อุตสาหกรรมการท่องเที่ยวในเอเชียทรุดลงเช่นกันและยังไม่มีทีท่าว่า เศรษฐกิจของประเทศส่วนใหญ่จะฟื้นตัวในเร็ววันนี้ ตลาดการท่องเที่ยวของหลายประเทศในเอเชียยังคงเผชิญกับปัญหาจำนวนนักท่องเที่ยวลดลงมาก สิงคโปร์รายงานว่า ปีนี้นักท่องเที่ยวลดลงจากปีที่แล้วมากกว่า30% ในขณะที่นักท่องเที่ยวที่เดินทางไปเกาหลีใต้ มีจำนวนลดลงถึง 40% ในบางเดือนและที่ญี่ปุ่น จำนวนนักท่องเที่ยวต่างชาติเมื่อเดือนพฤษภาคมลดลงมากกว่า 30% คุณ John Koldowski ผู้อำนวยการฝ่ายวางแผนกลยุทธ์ของสมาคมการท่องเที่ยวภาคพื้นเอเชียแปซิฟิกเสริมว่า ทั้งการคาดการณ์ว่าเศรษฐกิจจะหดตัวการสูญเสียความมั่นใจ และการระบาดของเชื้อไวรัสไข้หวัดใหญ่ AH1N1 ล้วนเป็นปัจจัยที่ส่งผลร้ายต่อตลาดการท่องเที่ยว และการเดินทางเพื่อธุรกิจในปัจจุบัน คุณ Koldowski บอกว่า ปัญหาที่กล่าวมานั้นอาจไม่กระทบต่อตัวเลขผลผลิตมวลรวมภายในประเทศหรือจีดีพีแต่ในมุมมองด้านการท่องเที่ยวแล้ว ปัจจัยเหล่านั้นล้วนส่งผลให้นักท่องเที่ยวเกิดความหวาดกลัว สำหรับในประเทศไทย ซึ่งรายได้จากนักท่องเที่ยวต่างชาติมีสัดส่วนราว6% ของมูลค่าผลผลิตมวลรวมในประเทศนั้น คาดว่าจำนวนนักท่องเที่ยวจะลดลงเหลือ 12ล้านคนในปีนี้ จากที่เคยคาดการณ์ไว้ก่อนหน้านี้ที่ตัวเลข 14 ล้านคน โดยที่ผ่านมาอุตสาหกรรมการท่องเที่ยวไทยได้รับผลกระทบอย่างหนัก จากการประท้วงทางการเมืองตลอดจนปัญหาความรุนแรงใน 3 จังหวัดชายแดนภาคใต้ โดยเฉพาะการปิดท่าอากาศยาน 2แห่งเมื่อปลายปีที่แล้ว และการยกเลิกการประชุมระดับชาติเมื่อเดือนเมษายนซึ่งล้วนทำให้นักท่องเที่ยวหดหายไปจำนวนมาก คุณพรศิริ มโนหารประธานกรรมการของPATAเชื่อว่าปีนี้จะเป็นปีที่ธุรกิจการท่องเที่ยวไทยย่ำแย่ที่สุดในรอบ 39 ปีอันเนื่องมาจากปัญหาภาคใต้ และความวุ่นวายทางการเมืองไทยประกอบกับวิกฤตทางการเงินและการระบาดของโรคไข้หวัดใหญ่ AH1N1อย่างไรก็ตาม นักวิเคราะห์ด้านการท่องเที่ยวต่างหวังว่า ความมั่นใจที่เพิ่มขึ้นในภาคธุรกิจและการขยายตลาดในประเทศจีนและอินเดีย จะช่วยให้อุตสาหกรรมการท่องเที่ยวในเอเชียฟื้นตัวขึ้นมาได้ในขณะที่คุณ John Koldowski คาดการณ์ว่าตลาดการท่องเที่ยวเอเชียในปี 2010 จะเติบโตราว 4%แต่ก็จะยังคงต่ำกว่าอัตราการเติบโตของเมื่อ 2 ปีที่แล้วอยู่ราวครึ่งหนึ่ง